Broj: 711-I-1844-M-125/21-02-17

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marka Marušića, župana Bjelovarsko-bilogorske županije,** za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**MIŠLJENJE**

**Sa stajališta odredbi ZSSI-a ne postoje zapreke za nastanak poslovnog odnosa između ustanove Doma za starije osobe Bjelovar, čiji je osnivač Bjelovarsko-bilogorska županija i liječničke ordinacije interne medicine, čiji je nositelj supruga dužnosnika Marka Marušića, župana Bjelovarsko-bilogorske županije, obzirom da time ne bi došlo do poslovnog odnosa sa tijelom javne vlasti u kojem dužnosnik obnaša dužnost, niti dužnosnik poduzima bilo koju radnju vezanu za njegov nastanak.**

Obrazloženje

U Povjerenstvu je 7. listopada 2021. pod brojem 711-U-4984-M-125/21-01-3 zaprimljen zahtjev za mišljenjem dužnosnika Marka Marušića, župana Bjelovarsko-bilogorske županije, povodom kojeg se vodi predmet broj M-125/21.

Člankom 3. stavkom 1. podstavkom 38. ZSSI-a propisano je da su župani, gradonačelnik Grada Zagreba i njihovi zamjenici dužnosnici u smislu navedenog Zakona te je stoga dužnosnik Marko Marušić povodom obnašanja dužnosti župana Bjelovarsko-bilogorske županijeobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je njegova supruga ……………………., prije nego je postao dužnosnik u smislu odredbi ZSSI-a, temeljem ugovora o djelu sklopljenog na neodređeno vrijeme sa ustanovom Dom za starije osobe Bjelovar, čiji je osnivač Bjelovarsko-bilogorska županija, pružala usluge liječnika specijalista interne medicine za iznos od 3.000,00 kn neto mjesečno.

Nadalje navodi da je njegova supruga u vrijeme sklapanja navedenog ugovora bila zaposlena u Općoj bolnici Bjelovar te da je u 2021. otvorila specijalističku ordinaciju interne medicine ……………………….., nakon čega joj se obratio Dom za starije osobe Bjelovar, s ponudom za sklapanjem istovjetnog ugovora za isti iznos, također na neodređeno vrijeme.

Dužnosnik napominje kako od 4. lipnja 2021. obnaša dužnost župana Bjelovarsko-bilogorske županije te od Povjerenstva traži suglasnost za sklapanje predmetnog ugovora o djelu za pružanje specijalističkih liječničkih usluga interne medicine između ordinacije interne medicine, čiji je nositelj njegova supruga, te Doma za starije osobe Bjelovar.

Uvidom u podatke nadležnog sudskog registra nadležnog Trgovačkog suda u Bjelovaru, utvrđeno je da je pod matičnim brojem subjekta 010024526 upisana ustanova Dom za starije osobe Bjelovar, čiji je jedini osnivač Bjelovarsko-bilogorska županija.

Člankom 4. stavkom 2. ZSSI-a propisano je da su članovi obitelji dužnosnika bračni ili izvanbračni drug dužnosnika. Člankom 4. stavkom 4. ZSSI-a propisano je da su poslovni subjekti u smislu tog Zakona, između ostalih, i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 41. stavkom 1. Zakona o zdravstvenoj zaštiti („Narodne novine“, broj 100/18., 125/19. i 147/20.), propisano je da zdravstvenu djelatnost obavljaju zdravstvene ustanove, trgovačka društva i privatni zdravstveni radnici.

Člankom 46. navedenog Zakona propisano je da je ordinacija organizacijski oblik obavljanja zdravstvene djelatnosti zdravstvenog radnika u privatnoj praksi na primarnoj razini zdravstvene djelatnosti pod uvjetima propisanim navedenim Zakonom. Prema stavku 2. istog članka u ordinaciji se može obavljati, između ostaloga, specijalističko-konzilijarna zdravstvena djelatnost.

Nadalje, na temelju članka 48. stavka 1. istog Zakona doktor medicine i doktor dentalne medicine obavljaju privatnu praksu u ordinacijama, a prema članku 50. stavku 1. Zakona zahtjev za odobrenje obavljanja privatne prakse u ordinaciji Ministarstvu zdravstva podnosi zdravstveni radnik, a Ministarstvo odlučuje rješenjem jesu li ispunjeni uvjeti za obavljanje privatne prakse u ordinaciji s obzirom na prostor, radnike i medicinsko-tehničku opremu.

Sukladno odredbi članka 53. Zakona privatni zdravstveni radnici u svom nazivu ističu ime i prezime, adresu privatne prakse, oznaku djelatnost i radno vrijeme. Člankom 54. stavcima 1. – 3. tog Zakona propisano je da zdravstveni radnici poslove privatne prakse obavljaju osobno te da mogu imati samo jednu ordinaciju, odnosno da mogu primiti u radni odnos jednog zdravstvenog radnika iste struke.

Člankom 56. Zakona propisano je da privatni zdravstveni radnik kojem je odobrena privatna praksa u ordinaciji u mreži javne zdravstvene službe može ostvariti novčana sredstva, između ostalih, i temeljem ugovora s jedinicom područne (regionalne) samouprave.

Odredbom članka 7. Zakona o ustanovama („Narodne novine“ broj 76/93., 29/97., 47/99., 35/08. i 127/19.) propisano je da javnu ustanovu može osnovati jedinica lokalne i područne (regionalne) samouprave. Sukladno članku 35. navedenog Zakona ustanovom upravlja upravno vijeće, a predstavnike osnivača u upravno vijeće imenuje izvršno tijelo jedinice lokalne i područne (regionalne) samouprave.

Člankom 37. Zakona o ustanovama propisano je da ravnatelj organizira i vodi rad i poslovanje ustanove, predstavlja i zastupa ustanovu te da poduzima sve pravne radnje u ime i za račun ustanove.

Iz sadržaja zahtjeva za mišljenje proizlazi da je supruga dužnosnika Marka Marušića, župana Bjelovarsko-bilogorske županije, temeljem ugovora o djelu na neodređeno vrijeme s ustanovom Dom za starije Bjelovar, čiji je osnivač ista županija, pružala liječničke usluge iz specijalističkog područja interne medicine, za što je ostvarivala mjesečni prihod od 3.000,00 kn.

Predmetni ugovor sklopljen je prije nego je dužnosnik stupio na navedenu dužnost, te se isti prestao primjenjivati, obzirom da je njegova supruga u vrijeme sklapanja bila zaposlena u bolnici. Nakon što je supruga započela s radom kao nositelj vlastite specijalističke ordinacije, navedena ustanova joj se obratila s ponudom za sklapanjem ugovora za pružanje liječničkih usluga pod identičnim uvjetima. Ova ponuda učinjena je u razdoblju nakon što je dužnosnik stupio na dužnost župana Bjelovarsko-bilogorske županije.

Nadalje, iz odredbi Zakona o zdravstvenoj zaštiti proizlazi da se specijalistička ordinacija osniva kao organizacijski oblik obavljanja djelatnosti zdravstvene zaštite, koju obavlja privatni zdravstveni radnik te da je isti nositelj ordinacije u okviru koje obavlja zdravstvenu djelatnost.

Nositelji samostalnih djelatnosti te nositelji i članovi drugih poslovnih subjekata osnovanih na temelju zakona su poslovni subjektu u smislu članka 4. stavka 4. ZSSI-a, a imajući u vidu da je, sukladno odredbama Zakona o zdravstvenoj zaštiti, obavljanje privatne prakse u ordinaciji interne medicine obavljanje samostalne djelatnosti, Povjerenstvo utvrđuje da je privatni zdravstveni radnik koji putem ordinacije pruža usluge zdravstvene zaštite, poslovni subjekt u smislu članka 4. stavka 4. ZSSI-a.

Obzirom da je nositelj poslovnog subjekta njegova supruga, član obitelji dužnosnika iz članka 4. stavka 2. ZSSI-a, ista se nalazi s dužnosnikom u odnosu interesne povezanosti te dužnosnik o izvršavanju ovlasti koje ima kao župan Bjelovarsko-bilogorske županije ne bi mogao samostalno odlučivati o nastanku poslovnog odnosa, jer bi to moglo upućivati na moguću povredu ZSSI-a.

Međutim, u ovoj situaciji dužnosnik nije u prilici odlučivati o nastanku poslovnog odnosa, koji niti ne bi nastao sa tijelom javne vlasti u kojem obnaša dužnost, već bi nastao između ustanove i predmetnog poslovnog subjekta, o čemu odlučuje ravnatelj kao poslovodni organ ustanove, te bi se radilo o ugovoru temeljem kojeg bi njegova supruga nastavila pružati usluge liječnice specijalistice interne medicine u okviru vlastite ordinacije za identičan novčani iznos.

Stoga u ovome slučaju za njegov nastanak nije potrebno pribaviti akt Povjerenstva niti je Povjerenstvo ovlašteno izraditi upute dužnosniku kako izbjeći sukob interesa, sukladno članku 18. stavku 2. ZSSI-a, jer ne bi nastao poslovni odnos između Bjelovarsko-bilogorske županije, u kojoj dužnosnik Marko Marušić obnaša dužnost župana, i ordinacije čiji je nositelj njegova supruga.

Imajući u vidu da je Bjelovarsko-bilogorska županija jedini osnivač ustanove Dom za starije osobe Bjelovar, za čije djelovanje može osigurati sredstva u svom proračunu, te da je dužnosnik Marko Marušić, kao izvršno tijelo županije ovlašten imenovati predstavnike osnivača u Upravno vijeće navedene ustanove, koji ujedno nadziru rad ravnatelja ustanove, ukazuje se dužnosniku da bi u izvršvanju ovlasti koje ima kao župan trebao otkloniti bilo kakvo postupanje u odnosu na navedeni poslovni odnos ukoliko bi se eventualno našao u toj situaciji, kao i da bi trebao otkloniti bilo kakvo postupanje koje se odnosi na dodjelu sredstava Bjelovarsko-bilogorske županije navedenoj ordinaciji, obzirom na zakonsku mogućnost financiranja njezina rada sredstvima županije.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marko Marušić, elektronička dostava
2. Objava na internetskoj stranici Povjerenstva
3. Pismohrana